10.5.18

**מפגש המנכ"ל עם מחזור מ"ה של המכללה לביטחון לאומי**

**רקע**

* המכללה לביטחון לאומי היא המוסד הממלכתי הגבוה במדינת ישראל להכשרת בכירים במערכת הביטחון והשירות הציבורי.
* במחזור מ"ה של המכללה לומדים השנה 41 תלמידים מתוכם 21 אנשי צבא, 14 נציגי משרדים ממשלתיים וארגונים ביטחוניים (משטרה, משרד החוץ, משרד ראש הממשלה, פרקליטות המדינה, המשרד להגנת הסביבה, שב"ס, בנק ישראל, כבאות, משרד השיכון) ו-6 קצינים בינ"ל (מארה"ב, איטליה, גרמניה, הודו וסינגפור).
* רבים מהחניכים מיועדים לתפקידים בכירים בתום הקורס. בין החניכים שלושה מפקדי אוגדות, קצין תותחנים ראשי, קמ"ן פיקוד ועוד. זאת לצד ממלאי תפקידים בכירים במשרד ראש הממשלה, במשטרה, בצבאות הזרים ועוד.
* המחזור הנוכחי החל לימודיו בספטמבר 2017 וכבר נחשף למפגשים עם בכירים במערכת הישראלית שעסקו בממשק הצבאי–מדיני ובתהליכי קבלת ההחלטות בנושאים מדיניים בישראל כולל ראש הממשלה, שרים בכירים, ראש המל"ל ועוד. כמו כן התקיים ביקור מוצלח במשה"ח במהלכו נפגשו בין היתר עם המשנה למנכ"ל בפועל, ראש המערך המדיני והיועמ"ש וכן קוימו מפגשים בקבוצות קטנות במחלקות השונות.
* בחודשיים האחרונים התקיימו שני סיורים מרכזיים בחו"ל: בסוף מרץ סיור בבריסל ובברלין שכלל מפגשים בנאט"ו, א"א ובברלין (מרכיב שהוספנו השנה על מנת לעסוק גם בהיבט הבילטראלי) ובאפריל סיור "מזרח" מפוצל, במסגרתו ארבעה צוותים ביקרו ברוסיה, סין, הודו ודרום קוריאה ואשר בסיומו התקיים תהליך שיתוף בידע בין הקבוצות.
* בשלב הנוכחי של הקורס העיסוק בנושאים מדיניים הוא נרחב. המפגש עם המנכ"ל מתקיים כאשר החניכים מתחילים בהכנות לסיור חו"ל מסכם בארצות הברית שיתקיים ביוני ויהווה את שיא השנה. על רקע זה, יש חשיבות רבה לחשיפה של מגוון עולמות התוכן בהם עוסק משרד החוץ, האתגרים עימם הוא מתמודד, דרכי הפעולה והכלים הייחודיים של העבודה הדיפלומטית, והתרומה של משה"ח לביטחון הלאומי.

**נקודות לשיחה**

הערות כלליות

כאמור בשלב זה של השנה החניכים נמצאים במקום אחר (בהשוואה למועד הביקור במשה"ח בדצמבר) וצפוי שהשיחה והשאלות יעסקו ברובם ברשמים ובתובנות של החניכים מהביקורים בחו"ל ומהמפגש עם פעילות ואנשי משה"ח בנציגויות, כמו גם באתגרים ובהזדמנויות של מדיניות החוץ בכללותה. חשיבות מיוחדת נודעת לביקור בארה"ב שיתקיים בתחילת יוני.

היבטים מדיניים

* הדיפלומטיה המודרנית בעולם משתנה (רשתות חברתיות, ריבוי גופים מדינתיים ולא-מדינתיים הפעילים בזירה הבינ"ל וכד').
* האתגרים וההזדמנויות עימם ישראל מתמודדת בזירה הבינ"ל האזורית והגלובלית.
* יעדי משרד החוץ לשנת העבודה הקרובה וריכוזי המאמץ.
* יחסי ישראל-ארה"ב לקראת ביקור המב"ל בארה"ב.

היבטים מערכתיים

* תרומת משרד החוץ לביטחון הלאומי.
* ממשקי העבודה ההדדיים בין משרד החוץ לגופים השונים במערך הביטחון הלאומי.
* שילוב משרד החוץ במנגנוני עיצוב המדיניות ותהליכי קבלת ההחלטות בשגרה ובחרום.

היבטים ניהוליים

* אתגרי הניהול הבכיר הייחודיים למשרד החוץ.